P. Hrušovský, predseda NR SR: (2005-07-01):
Pán predseda, nech sa páči, môžete sa vyjadriť k rozprave. F. Halmeš, predseda Rady riaditeľov Sociálnej poisťovne: Ja budem reagovať len na konkrétne otázky pani poslankyne, ale chcem oceniť, samozrejme, vystúpenia aj pána poslanca Blajska, aj pani poslankyne Navrátilovej, ktoré dávajú nové podnety na zamyslenie, aj keď väčšinou teda nepatria priamo Sociálnej  poisťovni, ale tým, ktorí sú nositeľmi zákonodarnej moci alebo iniciatívy, teda ministerstvu alebo parlamentu. Ale na to, čo sa týka priamo Sociálnej poisťovne, chcem reagovať. Pokiaľ sa týka auditu, pani poslankyňa, tak naozaj my audit dobrovoľne robiť môžeme. Aj sme tak robili posledné roky. Zákon nám to na rozdiel od bývalého Národného úradu práce neukladal ako verejnoprávnej inštitúcii ako povinnosť, ale my audit urobíme z vlastnej iniciatívy, pretože ak budeme pokračovať v príprave projektu Svetovej banky, tak táto ho bude požadovať. A požaduje dokonca nie „lacný“ audit, ktorý sme my mali v pláne, za pár stotisíc korún, ale audit z renomovanej inštitúcie. Je mi to trošku ľúto, že to bude niekoľko miliónov korún, ale budeme to musieť urobiť. Pokiaľ sa týka pohľadávok, tak aj keď nie som priamo pripravený na tie čísla, ako ste ich pomenovali, v každom prípade môžem povedať, že v minulom roku Sociálna poisťovňa prebrala aj pohľadávky úradov práce, celú ich „históriu“ pohľadávok, ktoré sme, samozrejme, zaradili  do nášho súhrnu. Je fakt, že pohľadávky napriek tým razantným krokom, ktoré sme urobili, a napriek tomu, že sa aj mierne zvyšuje disciplína platiteľov, v absolútnych číslach mierne narástli. Ale mohli narásť ďaleko výraznejším spôsobom. Za tento polrok však pohľadávky v porovnaní so záverom roka už nerastú. Súvisí to s tým, že pokračuje odpúšťanie penále v súvislosti so splnením podmienok z generálneho pardonu. A určite viete aj z médií, že sme pripravili sériu krokov, ktoré by v tomto roku mali urobiť prelom v otázke pohľadávok. Predovšetkým po ekonomickom posúdení a vyhodnotení pohľadávok by malo prísť k odpredaju jedného balíka starých pohľadávok, ktorý my nie sme schopní vymáhať. Podľa návrhu ministra financií by mala prejsť časť pohľadávok, ktoré sú v konkurze, v budúcom roku do Slovenskej konsolidačnej. Okrem toho ešte budeme vyberať mandátneho správcu, ktorému by sme „prepožičali“ časť pohľadávok na vymáhanie a ktorý by bol odmeňovaný podľa toho, ako sa mu to podarí. Naviac, prijali sme vnútorné normy, ktoré dávajú veľmi malú toleranciu pre neplatiteľov najmä v súvislosti s platbami do 2. piliera, pretože nám ten zákon neumožňuje čakať s vymáhaním, keďže musíme platiť sporiteľom v zákonom stanovených lehotách, aj v prípade, že zamestnávatelia neplatia. Pokiaľ sa týka počtu poistencov, to by vyžadovalo, pani poslankyňa, hlbšiu analýzu alebo aj možno odpoveď pána ministra. Ak bol robený k rovnakému termínu, ten počet, tak naozaj treba hľadať 70 000 poistencov. Napriek tomu, že my pripúšťame nedokonalosti v centrálnom registri Sociálnej poisťovne, čo je dané historicky, a „čistíme“ ten register, nemyslím si, že v takomto veľkom rozsahu by to bol problém len registra. Časť ľudí veľmi operatívne prechádzala  z pozície zamestnanca v minulom roku do pozície samostatne zárobkovo činnej osoby, to sa nám teraz bude prejavovať od 1. 7., keď sa všetci mali prihlásiť so svojimi výpismi z daňového úradu. K rozdeleniu fondov a k adekvátnosti percentuálnej výšky odvodov sa zámerne nevyjadrujem, lebo to je téma, ktorá má politický charakter. My všetky podklady objektívne dávame k dispozícii na to, aby táto vec mohla byť seriózne posúdená. Zákon nám však umožňuje deficitné fondy dopĺňať z prebytkových fondov. A to, samozrejme, robíme v záujme rovnováhy, stability a v záujme toho, aby sme mohli vyplácať jednotlivé dávky, najmä dôchodkové a invalidné. Pán poslanec, nevyjadrujem sa k tomu vášmu záveru, lebo to tiež presahuje kompetencie mojej funkcie, pretože my vykonáme zákon tak, ako bol prijatý. K oddlženiu Železníc a oddlženiu zdravotníckych zariadení. Musím tu povedať, že nie je dobré vyčítať Sociálnej poisťovni, že dostala peniaze z oddlženia. Keby si subjekty svoje povinnosti platili včas, tak žiadne oddlženie netreba. My tie peniaze evidujeme odvtedy, keď vznikla zákonná povinnosť ich zaplatiť, takže potom s nimi narábame vtedy, keď nám ich zaplatia. Samozrejme, neboli tam penále, ktoré znehodnocujú tú výšku dlhu vo vzťahu k Sociálnej poisťovni, keď nemôžeme penalizovať. A zdravotníckym zariadeniam ten dlh narastá aj v tomto roku, pretože my máme podlomené možnosti vymáhať dlžné sumy. Tam už je ďalších 0,5 mld. korún od začiatku roka na dlžnom poistnom okrem tých viac ako 11 mld.,  ktoré tlačíme so sebou vrátane penále z minulých rokov. S tým budeme musieť robiť niečo po novom roku. Chcem vám poďakovať za pozornosť a za korektný prístup k materiálu, ktorý som predložil. Ďakujem.